KYK: Brexit op mespunt voor 'Super Saterdag'-stemmery | Netwerk24
Brittanje se uittrede uit die Europese Unie was Vrydag op 'n mespunt terwyl die Britse premier, Boris Johnson, geskarrel het om twyfelaars te oorreed om in 'n buitengewone stemming in die parlement sy ooreenkoms met die Europese Unie te steun.
Johnson het Donderdag sy teenstanders verwar deur 'n nuwe en gewysigde Brexit-ooreenkoms met die Europese Unie (EU) te beklink, hoewel daar nog in die Europese en Britse parlement oor die plan gestem moet word.
Johnson moet Saterdag die ooreenkoms bekragtig kry in die Britse parlement – waar hy nie 'n meerderheid het nie en waar sy teenstanders die maksimum politieke skade beplan voor 'n naderende verkiesing.
Die vooruitskatting dui op 'n nabye wedloop met Johnson wat 318 stemme van 650 setels moet kry om 'n ooreenkoms goed te keur. Dog, sy Noord-Ierse bondgenote is gekant teen 'n ooreenkoms, en die drie grootste opposisiepartye het onderneem om daarteen te stem.
Johnson het Vrydag met LP's van sy eie en ander partye gepraat om steun vir sy Brexit-ooreenkoms van Donderdag met die EU te probeer wen.
"Ons het 'n wonderlike nuwe ooreenkoms wat weer beheer teruggee – nou moet die parlement Saterdag Brexit afhandel," het Johnson gesê voor die eerste sitting van die parlement op 'n Saterdag sedert die 1982-Argentynse inval op die Falkland-eilande.
As hy die stemming wen, sal Johnson in die geskiedenis bekend staan as die leier wat Brexit gelewer het, goed of sleg, en as hy verloor, sal hy die vernedering moet sluk dat Brexit ontrafel het terwyl hy herhaaldelik belowe het dat hy dit sal kan deurvoer.
10 Downing Street beskou die "Super Saterdag-stemming" as die laaste kans om Brexit af te handel deur dit goed te keur, of andersins die Verenigde Koninkryk bloot te stel aan 'n wanordelike uittrede uit die EU sonder enige ooreenkoms. Dit kan die Weste verdeel en geweld in Noord-Ierland laat opvlam.
Om die stemmery te wen, moet Johnson genoeg Brexit-ondersteunende rebelle in sy eie Konserwatiewe Party en in die opposisie- Arbeidersparty oorreed om sy ooreenkoms ta aanvaar. - Reuters